На основу члана 99 став 3, члана 109 став 3 и члана 119 став 1 тачка 1 а у вези са чланом 83 став 8 тачка 7 Закона о основама система образовања и васпитања(,,Службени гласник РС ,, број 88/17, 27/2018-др. Закон, 10/2019, 27/2018-др.закон, 6/2020, 129/2021 и 92/2023) и члана 29 став 1 тачка 1 Статута Неготинске гимназије у Неготину, Школски одбор, на седници опдржаној дана 28.02.2024. године доноси

ПРАВИЛНИК О УПОТРЕБИ МОБИЛНОГ ТЕЛЕФОНА И ДРУГОГ ЕЛЕКТРОНСКОГ УРЕЂАЈА У ШКОЛИ

I ОСНОВНЕ ОДРЕДБЕ

Члан 1

 Овим правилником се уређује употреба мобилних телефона и других електронских уређаја од стране ученика, родитеља ученика односно других законских заступника ученика( у даљем тексту: родитељи) запослених и трећих лица у школи.

Члан 2

Поштовањем овог Правилника обезбеђује се успешно одвијање образовно-васпитног рада Школе, побољшавају се радна дисциплина и безбедност у Школи и превентивно делује на појаву дигиталног насиља у школи.

II УПОТРЕБА МОБИЛНИХ ТЕЛЕФОНА И ДРУГИХ ЕЛЕКТРОНСКИХ УРЕЂАЈА ОД СТРАНЕ УЧЕНИКА

Члан 3

Ученици у школу доносе мобилне уређаје на сопствену одговорност и одговорност родитеља.

Употреба мобилних телефона и других електронских уређаја у школи за време часова од стране ученика је строго забрањена. Телефони и други електронски уређаји морају бити искључени за време трајања часова.

Ученици имају одговорност да искључе своје дигиталне уређаје и безбедно их чувају у школској торби током школског дана.

Ученици имају могућност да за време наставе, само уз дозволу наставника, у циљу обраде одговарајуће наставне јединице и само колико је потребно да се иста наставна јединица обради, користе мобилни телефон и други електронски уређај.

Наставници треба да предоче ученицима у ком тренутку и за које потребе наставе дигитални уређаји треба да буду употребљени.

Ученици који имају хитни случај могу да се јаве кући уз одобрење наставника.

Ученик мора да испуни захтев било ког члана школског особља да се уздржи од употребе дигиталног уређаја Уколико ученик не испуни захтев, дигитални уређај му се одузима. По уређај родитељи/законски заступници ученика могу да дођу након што је настава завршена.

Пунолетни ученици могу сами преузети своје дигиталне уређаје.

Члан 4

Сликање или снимање себе, друге деце, наставника, наставног процеса у току трајања наставе или у време одмора, у школи или дворишту школе строго је забрањено и сматра се лакшом повредом обавеза ученика.

Лични дигитални уређаји не смеју се користити у тоалетима, свлачионицама или било ком простору у школи који се сматра приватним.

Слике, видео и аудио датотеке снимљене у школи не смеју се преносити нити објављивати у било ком тренутку без изричите дозволе наставника или друге одговорне особе у школи.

Уколико се утврди да је ученик користио слике или снимке других ученика, наставника или запослених школе, постављао их на друштвене мреже, против ученика ће бити покренут васпитно-дисциплински поступак у складу са Законом, важећим прописима и општим актима Школе.

Ученици имају право да у току малог и великог одмора телефоне користе за комуникацију звањем или слањем СМС порука вибер или друге апликације за комуникацију.

Школа не треба да преузима одговорност за личне дигиталне уређаје ученика уколико се изгубе, позајме, оштете или буду украдени. Ученик је одговоран за чување свог уређаја и његово правилнбо обезбеђивање. Запослени у школи нису одговорни за стање приватних дигиталних уређаја ученика.

Члан 5

Ученици су обавезни:

1)да се придржавају Правилника о правима, обавезама и одговорностима ученика и других општих аката Школе у просторијама Школе и школском дворишту, на другом месту на којем се изводи образовно-васпитни рад, као и на путу између куће и Школе;

2)да за време образовно-васпитног рада поштују забрану употребе мобилног телефона и свих других средстава којима се може ометати рад;

III УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА /ЗАПОСЛЕНИХ

Члан 6

 Наставници имају могућност да за време наставе, у сврху одржавања наставе и циљу лакше презентације материјала планираног за обраду одговарајуће наставне јединице, користе мобилни телефон и то само док постоји потреба за коришћење истог.

 У друге сврхе, коришћење мобилног телефона или других средстава којима се може омести редован процес рада је забрањено и сматарће се лакшом повредом радне обавезе што са собом повлачи мере предвиђене законом и интерним актима Школе.

 Наставници имају могућност да за време одмора или за време паузе између часова да користе мобилне мобилне телефоне а комуникацију позивом, смсом или другом апликацијом за комуникацију.

 Уколико се утврди да је наставник или други запослени користио слике или снимке ученика, наставника или запослених школе, постављао их на друштвене мреже, или делио по другим платформама, против наставника односно запосленог у школи биће покренут васпитно-дисциплински поступак у скалду са Законом, важећим прописима и општим актима Школе.

Члан 7

 Сви запослени у школи су дужни:

1. Да се придржавају Парвила понашања у Школи и других општих аката Школе;
2. Да за време образовно-васпитног рада поштују одредбе овог Правилник о употреби мобилног телефона да телефон не користе за време образовано васпитног рада осим изузетно у скалду са овим правилником.

IV УПОТРЕБА МОБИЛНИХ ТЕЛЕФОНА ОД СТАРНЕ РОДИТЕЉ И ТРЕЋИХ ЛИЦА

Члан 8

Родитељи и трећа лица(у даљем тексту: остала лица) обавезни су да поштују Правила понашања и друге опште акте Школе.

Члан 9

Родитељи, поред других обавеза прописаних статутом и другим актима Неготинске гимназије, имају и следеће обавезе:

-да сарађују са одељењски старешином и предметним наставницима у вези са употребом и коришћењем мобилног телефона;

-да на родитељским састаницма, седницама и скуповима које организује школа угасе или утишају свој мобилни телефон;

- обавесте одељењског старешину о промени броја мобилног телефона;

-да пружају подршку Школи у остваривању васпитног рада.

Строго је забрањено сликање или снимање деце, наставника, других запослених и трећих лица у школи, испред школе или у дворишту школе без њихове изричите дозволе.

V ЗАВРШНЕ ОДРЕДБЕ

Члан 10

Према ученицима и запосленима који чине повреде обавеза и повреде забрана, примењиваће се мере које су утврђене законом или општим актом Школе.

Према родитељима односно другим законским заступницима и трећим лицима који чине повреде правила понашања Школе и повреде забрана, примењиваће се мере које су утврђене законом.

Члан 11

Овај Правилник је донет 28.02.2024. године и ступа на снагу осмог дана од дана објављивања на огласној табли школе.

Председник Школског одбора,

Јасна Крстић